พิชิตโลกของคุณ ปลุกความคิดของคุณ ปักหลักอย่างถาวร เปลี่ยนมุมมอง
ให้เวลาและพื้นที่กับตัวเองที่ห่างไกลจากความคาดหวังของสังคม บทสนทนาของผู้อื่น เสียงรบกวน สื่อต่างๆ และความกดดัน ใช้เวลาสักนิดในแต่ละวันออกไปเดินเล่นแล้วปล่อยให้ตัวเองได้คิด นั่งลงบนม้านั่งในสวนสาธารณะแล้วมองไปรอบๆ หรือออกไปขับรถเล่นให้ได้ใช้สมองคิด ไม่ว่าคุณจะเลือกทำอะไร จงปลีกตัวออกห่างจากอะไรก็ตามที่ทำให้คุณไขว้เขวไปจากการครุ่นคิดไตร่ตรองเรื่องชีวิตและจุดมุ่งหมายชีวิตของคุณ เมื่อคุณอยู่คนเดียว คุณควรจะรู้สึกเป็นอิสระและเป็นที่พึ่งของตนเอง ไม่ใช่รู้สึกเหงา ต้องการคนอยู่ด้วย หรือรู้สึกกลัว   ทุกคนล้วนต้องการเวลาที่ใช้อยู่กับตัวเอง ไม่ว่าจะเป็นคนเก็บตัวหรือเป็นคนชอบเข้าสังคม ไม่ว่าจะโสดหรือมีแฟนแล้ว ไม่ว่าจะอายุน้อยหรืออายุมาก เวลาที่อยู่คนเดียวนั้นเป็นเวลาสำหรับการชุบฟื้นตัวเองและการพูดคุยกับตัวเอง เป็นเวลาสำหรับความสงบอย่างที่สุด และสำหรับการตระหนักว่า "ความโดดเดี่ยว" ไม่ใช่สิ่งที่แย่เลย แต่เป็นสิ่งที่ปลดปล่อยเราจากภาระของการใช้ชีวิตต่างหาก ถ้าคุณเป็นคนมีความคิดสร้างสรรค์ คุณอาจพบว่าการใช้เวลาอยู่กับตัวเองจะช่วยให้ความคิดสร้างสรรค์ของคุณโลดแล่นมากขึ้น ถึงแม้ว่าการร่วมงานกับคนอื่นในบางครั้งจะเป็นเรื่องที่ดี แต่ก็ยากที่จะสามารถมีความคิดสร้างสรรค์อย่างแท้จริงถ้าต้องอยู่กับคนอื่นตลอดเวลา ลองถอยออกมาจากคนอื่น และเข้าไปพบกับความคิดสร้างสรรค์ในหัวคุณเอง เมื่อคุณเชื่อหรือเห็นความงดงามในอะไรบางอย่าง คุณควรทำสิ่งนั้นไม่ว่าคนอื่นจะคิดอย่างไร ถ้าคุณได้พบบางอย่างที่คุ้มค่าการพยายาม การเสียสละ และน้ำตา ก็หมายความว่าคุณได้พบกับสิ่งที่สำคัญที่สุดในชีวิตของคุณเข้าแล้ว บ่อยครั้งที่สิ่งที่คุณรักนั้นสามารถนำพาคุณไปสู่อะไรบางอย่างที่จะเติมเต็มชีวิตคุณได้  กุญแจสำคัญคือต้องตระหนักว่า ไม่สำคัญว่าสิ่งสิ่งนั้นคืออะไร อาจเป็นการช่วยหยุดความหิวโหยของเด็ก หรืออาจเป็นการวาดภาพ ความยิ่งใหญ่ไม่ใช่ประเด็นสำคัญเลยสำหรับอะไรก็ตามที่คุณรักที่จะทำ ไม่มีสิ่งใดเหนือกว่าสิ่งใด ขึ้นอยู่กับว่าคุณรักที่จะทำสิ่งนั้นหรือไม่รัก ถ้าคุณได้พบกับสิ่งที่ทำให้คุณอยากตื่นนอนตอนเช้าเพื่อทำมันแล้วล่ะก็ จงอย่าละทิ้งมัน ทำไปเรื่อยๆก็จะเกิดผลดีเอง ถึงแม้ว่าท้ายที่สุดแล้วการค้นหาตัวเองนั้นจะสำเร็จลุล่วงได้โดยคุณและมีเพียงคุณคนเดียวเท่านั้นที่กำหนดได้ว่าคุณต้องการอะไร แต่การมีที่ปรึกษาจะช่วยได้มากเมื่อคุณประสบกับอุปสรรคระหว่างทาง ซึ่งเป็นสิ่งที่ไม่อาจหลีกเลี่ยงได้ ที่ปรึกษาควรเป็นคนที่คุณไว้เนื้อเชื่อใจและรู้จักตัวตนที่แท้จริงของตนเองอย่างดี คุณจะได้เรียนรู้จากเขาว่าเขาทำได้อย่างไร   เล่าให้ที่ปรึกษาฟังว่าคุณได้ทำอะไรไปแล้วบ้าง เน้นย้ำกับเขาว่าคุณรู้ดีว่าคุณต้องทำสิ่งนี้ด้วยตัวเอง แต่คุณต้องการให้ความแข็งแกร่งของเขาเป็นตัวช่วยชี้นำทางให้คุณ มองดูเขาโดยปราศจากอคติแล้วหาคำตอบว่า อะไรคือสิ่งที่ทำให้เขาเป็นแบบที่เขาเป็นในทุกวันนี้? เขาทำได้อย่างไร? เขาคงความเป็นตัวของตัวเองไว้ได้อย่างไร? การมีคนคอยสนับสนุนเป็นกุญแจสำคัญของการพัฒนาตนเองไม่ว่าจะในด้านใด คนส่วนใหญ่ไม่เข้าใจภารกิจของคุณและไม่ฟังคุณ โดยคิดว่าเดี๋ยวคุณก็เลิกบ้าเรื่องนี้ไปเอง เมื่อคุณเจอเหตุการณ์เช่นนี้ ก็เล่าให้ที่ปรึกษาฟัง และใช้เขาเป็นที่ระบายความรู้สึกได้ ถ้าคุณยังทำตัวเรื่อยเปื่อยเพราะหวังว่าจะเจองานที่ "ใช่" อยู่ล่ะก็ เป็นไปได้ว่าจริงๆแล้วคุณไม่มีความสุขกับงานที่คุณทำอยู่ คุณอาจกำลังใช้การเปลี่ยนงานเป็นข้ออ้างสำหรับการที่คุณไม่บรรลุศักยภาพที่แท้จริงของตัวเองอยู่ก็ได้ คุณควรค้นหาตัวเองโดยให้ความสนใจในสิ่งที่คุณรักที่จะทำจริงๆ ถ้าไม่คิดเรื่องเงิน คุณจะใช้เวลาแต่ละวันทำอะไร? มีทางที่คุณจะหาเงินจากกิจกรรมหรือทักษะนี้ได้บ้างไหม?   ใช้เวลานั่งคิดโดยใช้เทคนิคเชื่อมโยงอย่างอิสระ (free association) คิดถึงสิ่งที่คุณชอบและไม่ชอบ แล้วคิดเชื่อมโยงต่อไปอีก ในระหว่างนี้ คุณจะคิดถึงสิ่งต่างๆมากมาย ฉะนั้นเมื่อนึกอะไรออกก็จดไว้ จากนั้นก็กลับมาที่คำถามเรื่องอาชีพ นำสิ่งที่จดไว้มาดู สิ่งที่คุณเห็นว่าตื่นเต้นเร้าใจนั้นเข้ากับอาชีพแนวใดมากที่สุด? อัลเลน เดอ โบตอง (Alain de Botton) ได้พูดถึงเทคนิคคิดเชื่อมโยงอย่างอิสระไว้ว่า เป็นการมองหา "เสียงแห่งความสุข" ท่ามกลางเสียงที่บอกเราถึงสิ่งที่ต้องทำ สิ่งที่ควรทำ และความคาดหวังจากผู้อื่น ซึ่งเสียงเหล่านี้ดังผสมปนเปกันไปหมด   แต่ก็ระลึกไว้ว่างานที่คุณทำอาจไม่ใช่งานที่ "หัวใจเรียกร้อง" คุณจะต้องหาจุดสมดุลระหว่างการทำงานและการใช้ชีวิต ที่จะทำให้คุณสามารถตามหา "ตัวตนที่แท้จริง" ของตัวเองนอกที่ทำงานได้ ถึงแม้ว่านั่นจะหมายถึงต้องใช้เวลามากขึ้นและได้รายได้น้อยลงก็ตาม ในการตามหาตัวตนที่แท้จริงของตัวเอง อะไรๆก็เป็นไปได้ทั้งนั้น จดเป้าหมายหลักๆทั้งหมดที่คุณรู้สึกว่าคุณได้บรรลุแล้วหรือต้องการจะบรรลุ แล้วก็จดเหตุการณ์สำคัญในชีวิตที่ได้เกิดขึ้นไปแล้วและได้ส่งผลกระทบต่อหรือได้หล่อหลอมตัวตนของคุณ ปัญหาหรือเคราะห์ร้ายที่เกิดขึ้นในชีวิตเป็นสิ่งที่ปรับความเชื่อและเปลี่ยนความคิดของเรา แต่มันก็ทำให้เราเป็น เรา ในแบบที่เป็นทุกวันนี้ด้วย สิ่งที่คุณได้เขียนลงไปนั้นเป็นสิ่งที่แสดงความเป็นตัวตนที่แท้จริงของ คุณ ไม่ใช่เพียงสิ่งที่สังคมเห็นว่าคุณเป็น   นี่ไม่ใช่การหมกมุ่นกับอดีต แต่เป็นการระบุชี้และอธิบายปัญหา ปัญหาเหล่านี้อาจขัดขวางไม่ให้คุณบรรลุศักยภาพที่คุณสามารถบรรลุได้ในขณะนี้ และขัดขวางไม่ให้ตัวตนที่แท้จริงของคุณเติบโตได้ อธิบายอดีตในไทม์ไลน์ของคุณสักหน่อย การเขียนไทม์ไลน์เป็นวิธีที่ดีที่จะจดบันทึกเหตุการณ์ในอดีตที่เกิดขึ้นในชีวิตของคุณที่คุณเห็นว่ามีความสำคัญยิ่ง คุณอาจมองเหตุการณ์เหล่านี้ว่าเป็นสิ่งที่สร้างตัวตนของคุณ และเป็นประสบการณ์ที่เปลี่ยนแปลงตัวคุณ โดยที่ไม่ต้องรู้สึกสะเทือนอารมณ์มากนัก (ไม่เหมือนการอ่านเรื่องราวในไดอารี่สวนตัว) เขียนไทม์ไลน์เหมือนเวลาคุณเขียนเรซูเม่ คือใช้ภาษาง่ายๆ เขียนตรงประเด็น และกลั่นใจความสำคัญให้เหลือเพียงผลกระทบที่สำคัญหรือบทเรียนที่คุณได้เรียนรู้จากแต่ละเหตุการณ์ในอดีต เมื่อคุณวิเคราะห์ประสบการณ์อันเลวร้ายในอดีต คุณควรเพ่งความสนใจไปที่บทเรียนที่ได้จากมัน ทุกคนล้วนมีเหตุการณ์แย่ๆในไทม์ไลน์กันทั้งนั้น แต่แทนที่จะกล่าวถึงสิ่งที่เกิดขึ้นในแบบที่เกินจริงหรือเพิกเฉยมัน ซึ่งไม่ได้ช่วยอะไรคุณเลย ก็จงยอมรับว่าประสบการณ์เหล่านี้ร่วมกันสร้างตัวตนของคุณจะดีกว่า สำหรับคนส่วนมากที่ใช้ชีวิตไปเรื่อยๆแบบไม่คิดอะไร (คนทำแบบนี้กันมากกว่าที่คุณคิดนะ) ชีวิตดูช่างง่ายเสียเหลือเกิน เพราะเหมือนกับเราได้แผนที่เดินทางที่บอกเราว่าโลกแห่งความเป็นจริงนั้น เป็นไป อย่างไร คือ “ไปโรงเรียน หางานทำ แล้วก็แต่งงาน มีความคิดแบบนี้ มีความคิดแบบนั้น แล้วก็บึ้ม หวังว่าที่ผ่านมาคุณได้ใช้ชีวิตไปอย่างคุ้มค่านะ” การใช้ชีวิตแบบนี้ก็ไม่ได้ผิดหรอก ชีวิตออกจะมีความแน่นอนเสียด้วยซ้ำ แต่มันไม่มีพื้นที่ให้ ตัวคุณ เลย ดังนั้นพอเขียนไทม์ไลน์เสร็จแล้ว ลองนึกถึงความเชื่อบางอย่างที่คุณมี ที่ไม่ได้มีตรรกะเป็นเหตุเป็นผล แต่เป็นสิ่งที่มีคนบอกให้คุณเชื่อ เราทุกคนมีความเชื่อแบบนี้กันทั้งนั้น เอาล่ะ ตอนนี้ก็ลองคิดดูว่าจริงๆแล้วคุณคิดอย่างไรกันแน่?   สังคมมีวิธีของมันเองที่จะทำให้เกิด "คนที่เข้ากับสังคมไม่ได้" ประณาม "คนขี้แพ้" เชิดชู "คนสวยหล่อ" และทำให้ "คนประหลาด" รู้สึกแปลกแยก แต่รู้อะไรไหม คำพวกนี้ไม่ได้มีพื้นฐานอยู่บนความเป็นจริงเลย ถามตัวคุณเองว่า คุณ รู้สึกอย่างไรกับโลกรอบๆตัวคุณ? ลองคิดดูว่าอะไรที่ คุณ เห็นว่าดีและไม่ดี ไม่ใช่สิ่งที่คนอื่นบอกให้คุณคิด อย่าลังเลที่จะคิดต่าง คุณเห็นด้วยกับทัศนคติทางการเมืองหรือศรัทธาในศาสนาของพ่อแม่คุณจริงหรือ? การมีอาชีพการงานเป็นสิ่งที่สำคัญที่สุดในชีวิตคุณจริงหรือ? การใส่แว่นดำหนาเตอะทำให้คุณรู้สึก "เท่" จริงหรือ? ถ้าคำตอบคือไม่ ก็ดีเลย! ไม่มีอะไรผิดถ้าคุณไม่เป็นแบบที่บรรทัดฐานสังคมอยากให้คุณเป็น ตอนนี้สิ่งที่คุณต้องทำก็คือลืมสิ่งที่คุณเคยถูกสอน แล้วเรียนรู้ใหม่ แต่ครั้งนี้ คุณควรเรียนรู้โดยเชื่อในสัญชาติญาณของตนเอง ความมั่นใจและความไว้วางใจนั้นเป็นกุญแจสำคัญในการค้นหาตัวเอง ถ้าคุณไม่เชื่อมั่นในคุณค่าของตัวเอง คุณก็จะฟังคนอื่นตลอดเวลาและคล้อยตามเมื่อพวกเขาบอกว่าอะไรคือสิ่งที่เหมาะสมดีงาม หัดเรียนรู้ที่จะเชื่อมั่นในตนเองและไว้ใจความรู้สึกของคุณ เมื่อทำได้แล้ว คุณก็จะมีพื้นฐานที่จะรองรับความเป็นตัวตนของคุณ จำไว้ว่าต้องใจเย็นกับตัวเอง และมีความมั่นใจในความสามารถของตน แล้วอย่างอื่นก็จะตามมาเอง   ถ้าคุณเคยถูกรังแกมาก่อนในอดีต จงเผชิญหน้ากับมัน ประสบการณ์อันเลวร้ายเหล่านั้นจะไม่หายไปไหนถ้าคุณปล่อยมันไว้ มันอาจมีผลกระทบต่อการใช้ชีวิตประจำวันของคุณ ทำให้คุณพยายามเป็นอย่างที่คนอื่นคาดหวังให้คุณเป็น แทนที่จะเป็นตัวของคุณเอง เริ่มเคารพการตัดสินใจของตัวเอง แม้ว่าคุณจะตัดสินพลาดไปบ้างก็ตาม เราทุกคนก็มีความผิดพลาดกันทั้งนั้น แต่เพราะเราพลาดนี่แหละ เราจึงได้เรียนรู้และเติบโต และบรรลุตัวตนที่แท้จริงของเรา เริ่มรับผิดชอบเรื่องการใช้เงิน เรื่องในบ้าน และเรื่องการวางแผนอนาคต คนที่ไม่มีความเป็นตัวเองมักจะละเลย "รายละเอียด" ของชีวิตแบบไม่คิดอะไรเลย โดยเชื่อเพียงว่าเดี๋ยวทุกอย่างก็จะลงตัวเอง แต่ความจริงไม่ใช่อย่างนั้นเสมอไป การมีความรับผิดชอบต่อสิ่งต่างๆจะช่วยให้คุณไว้วางใจในตนเองและกล้าตัดสินใจทำอะไรด้วยตนเอง แทนที่จะปล่อยให้ทุกอย่างเป็นไปตามยถากรรม เริ่มประพฤติตนอย่างมีศีลธรรมและพยายามทำดีต่อไปเรื่อยๆ โดยเริ่มต้นด้วยการเอาชนะนิสัยแย่ๆของคุณก่อน   เลิกบุหรี่ เลิกกินจุ และเลิกดื่มแอลกอฮอล์ในปริมาณมาก นี่คือตัวอย่างของการถลำตัวหรือนิสัยที่จะขัดขวางไม่ให้คุณเป็นตัวคุณในแบบที่มีประสิทธิภาพสูงที่สุด สิ่งเหล่านี้ทำให้คุณ "เป็นอิสระ" โดยการหนีความจริงและหนีการวิเคราะห์ว่าทำไมตัวเองจึงทำสิ่งเหล่านี้ตั้งแต่แรก แทนที่จะหาทางอื่นที่ดีกว่านี้ที่จะทำให้ชีวิตคุณสดใสขึ้น ขั้นตอนนี้อาจหมายถึงการเข้ารับการบำบัดครั้งใหญ่สำหรับบางคน แต่การที่อ้างว่ามันยากเกินไปแล้วไม่ทำอะไรเลยก็ไม่ช่วยให้เลิกนิสัยแย่ๆได้หรอก จำไว้ว่าคุณไม่อาจทำให้ชีวิตคุณเดินหน้าได้ถ้าคุณมัวแต่หันหน้าไปทางอื่น คุณอาจพบว่าการจัดการเรื่องอื่นๆในชีวิตให้เป็นระเบียบนั้นช่วยเร่งกระบวนการการค้นหาตัวตนของคุณให้ดำเนินไปอย่างรวดเร็วยิ่งขึ้น ถ้าอย่างนั้นก็ทำความสะอาดห้อง ทำการบ้าน เคลียร์กับเพื่อนที่ทะเลาะกับคุณอยู่ การจัดการทุกอย่างให้เข้าที่เข้าทางจะทำให้คุณมีพื้นที่ไว้ใช้เวลากับ "ตัวเอง"  เราทุกคนล้วนมีข้ออ้างกันทั้งนั้นว่าทำไมเราจึงไม่เติบโตไปในทิศทางที่เราอยากเติบโต อาจเป็นข้ออ้างเรื่องเงิน เรื่องเรียน เรื่องงาน หรือเรื่องแฟน จะเรื่องอะไรก็เคยมีคนใช้เป็นข้ออ้างมาแล้วทั้งนั้น ถ้าคุณยุ่งมากจริงๆ ก็พยายามทำตารางเวลาให้ว่าง คุณจะได้ใช้เวลานั้นในการคิดเรื่องตัวเอง ถ้าการค้นหาตัวเองเป็นเรื่องที่คุณให้ความสำคัญเป็นอันดับสองมาตลอด คุณก็จะไม่มีวันพบสิ่งที่คุณต้องการหาหรอก ระบายสีน้ำ เขียนเรื่องสั้น วางแผนเที่ยว ทานข้าวกับครอบครัว เล่นมุขตลก เปิดใจ พูดความจริง อะไรก็ตามที่คุณตัดสินใจแล้วว่าอยากเป็นหรืออยากทำ เริ่มเป็นหรือเริ่มทำเลยตั้งแต่ ตอนนี้  คุณอาจส่ายหัวแล้วใช้ข้ออ้างว่า "ไม่มีเวลา" "ไม่มีเงิน" "มีธุระกับทางบ้าน" ฯลฯ แต่แทนที่จะใช้ความจริงเหล่านี้เป็นข้ออ้าง ทำไมไม่เริ่มวางแผนจัดการกับอุปสรรคในชีวิตสักหน่อยล่ะ คุณสามารถหาเวลาว่างได้ หาเงินได้ และขอเวลาพักจากหน้าที่ได้ ถ้าคุณวางแผนให้ดีและกล้าที่จะขอ บางครั้ง ตัวตนที่แท้จริงของคุณกลัวที่จะต้องลงมือปฏิบัติ เพราะนั่นคือการเผชิญหน้ากับสิ่งที่จำกัดตัวคุณ ลองเริ่มวางแผนดูว่าจริงๆแล้วคุณอยากทำอะไร และลองสืบดูว่าคุณต้องทำอะไรบ้างเพื่อไปถึงจุดนั้น แทนที่จะหาข้ออ้างไปเรื่อยๆแล้วไปไม่ถึงจุดมุ่งหมายหรือความฝันเสียที การค้นหาตัวเองนั้นเปรียบเสมือนการออกเดินทาง ไม่ใช่จุดหมายปลายทาง และหลักๆแล้วการเดินทางนี้ก็คือการลองผิดลองถูก ซึ่งเป็นสิ่งที่ต้องเสียเพื่อให้ได้มาซึ่งสิ่งที่คุณต้องการ บ่อยครั้งคุณจะเจออุปสรรคระหว่างทาง และบางครั้งคุณอาจล้มหน้าทิ่ม ทำใจยอมรับและเข้าใจว่านี่คือส่วนหนึ่งของกระบวนการ และเตรียมพร้อมที่จะลุกขึ้นมาเริ่มใหม่และสู้ต่ออีกครั้ง  การเดินทางนี้ไม่ง่ายอยู่แล้ว ไม่เคยง่ายสำหรับใครทั้งนั้นแหละ แต่ถ้าคุณเรียนรู้ที่จะมองความยากว่าเป็นเครื่องพิสูจน์ว่าคุณต้องการค้นหาตัวเองมากเพียงใด คุณก็จะพบว่าความพยายามของคุณทำให้คุณรู้สึกเติมเต็มและมั่นคง เมื่อคุณรู้จักตัวเอง คนส่วนใหญ่จะเคารพคุณมากขึ้นและเป็นมิตรต่อคุณ สิ่งที่ดีที่สุดที่จะเกิดขึ้นก็คือ แสงสว่างจากตัวคุณจะส่องลงบนทั้งตัวคุณและคนอื่น ทำให้พวกเขา (และคุณ) รู้สึกมั่นใจมากขึ้นว่าคุณได้ค้นพบตัวตนที่แท้จริงของตัวเองแล้ว มหาตมา คานธี ได้กล่าวไว้ว่า "หนทางที่ดีที่สุดในการค้นหาตัวเองคือการเสียสละตัวเองเพื่อผู้อื่น" การสำรวจตัวเองโดยที่ไม่หันไปมองคนอื่นนั้นอาจทำให้คุณหลงตัวเองและปิดกั้นตัวเองจากคนอื่นได้ การทำเพื่อผู้อื่นและเพื่อสังคมคือหนทางที่ดีที่สุดที่จะค้นพบจุดประสงค์และจุดยืนของตัวคุณบนโลกใบนี้  เมื่อคุณเห็นว่าชีวิตของคนอื่นที่ขาดแคลนมากกว่าคุณนั้นยากลำบากเพียงใด คุณก็จะตาสว่างและเข้าใจว่าความกังวลและปัญหาของคุณนั้นไม่หนักหนาสาหัสเลยถ้าเทียบกับคนอื่น มันจะช่วยให้คุณเห็นสิ่งที่คุณมีและโอกาสที่คุณคว้ามาได้ตลอดชีวิตที่ผ่านมา นี่สามารถบำรุงเลี้ยงความเป็นตัวตนของคุณ เพราะทันใดนั้น ทุกอย่างจะกระจ่างและคุณจะตระหนักรู้ว่าอะไรคือสิ่งที่สำคัญที่สุด ลองดูสิ แล้วคุณจะเข้าใจ จงยอมรับว่าไม่ว่าคุณจะทำอะไร อย่างไรก็จะต้องมีคนจำนวนหนึ่งที่ไม่ชอบคุณ อย่าใส่ใจเลยว่าคนอื่นคิดอย่างไร เพราะคุณไม่สามารถทำให้ทุกคนพอใจได้หรอก และถึงแม้ว่าคุณไม่อยากทำให้คนใกล้ชิดผิดหวัง แต่จำไว้ว่าพวกเขาก็อยากเห็นคุณมีความสุข ตราบใดที่คุณยังใช้ชีวิตเพียงเพื่อเติมเต็มความคาดหวังของคนอื่น คุณจะไม่มีวันค้นหาตัวตนที่แท้จริงของตัวเองเจอ เรย์มอนด์ ฮัลล์ (Raymond Hull) ได้สรุปความความคิดนี้ไว้ว่า "คนที่คอยแต่จะเปลี่ยนแปลงตัวเองเพื่อคนอื่น สุดท้ายจะไม่เหลือความเป็นตัวเองเลย" ตระหนักไว้ว่าจะมีคนที่อิจฉา กลัว หรือรู้สึกรับไม่ไหว เมื่อคุณเปลี่ยนแปลงนิสัยตัวเอง มีความเป็นผู้ใหญ่มากขึ้น และรักตัวเองมากขึ้น (ในขณะที่คนอื่นชอบการเปลี่ยนแปลงนี้) ทั้งนี้เป็นเพราะการเปลี่ยนแปลงของคุณเป็นภัยคุกคามต่อความสัมพันธ์ที่คุณมีกับคนอื่น มันทำให้พวกเขาต้องหันมามองดูตัวเอง ซึ่งพวกเขาอาจไม่อยากทำสักเท่าไร ให้เว้นระยะห่างกับคนเหล่านี้และพยายามเข้าใจเขา เดี๋ยวเขาก็จะเข้าใจคุณเอง ถ้าเกิดเขาไม่เข้าใจ ก็ปล่อยเขาไป คุณไม่จำเป็นต้องมีเขา คุณก็เป็นตัวเองได้ ถึงแม้ว่าจะฟังดูลอยๆ แต่ก็ทำได้ไม่ยาก พยายามตัดสินคนอื่น และ ตัวคุณเองให้น้อยที่สุด เหตุผลมีสองประการ 1) การคิดบวกสามารถหล่อเลี้ยงจิตใจคุณและนำมาซึ่งความสุขที่การ "ไม่รู้ว่าตัวเองคือใคร" ได้ขวางกันไว้ 2) การเปิดใจรับประสบการณ์ใหม่ๆและคนใหม่ๆ (ที่คุณเคยเห็นว่าไม่ควรเป็นเพื่อนคุณ) จะเปิดโลกใหม่ให้กับคุณ ซึ่งอาจเป็นโลกที่วิเศษกว่าโลกปัจจุบันที่คุณรู้จักก็ได้  ในทุกๆวัน พยายามทำอะไรที่คุณเคยเห็นว่า "ประสาท" "ไร้เหตุผล" หรือ "ไม่สบายใจที่จะทำ" การออกจาก comfort zone ไม่เพียงแต่สอนอะไรใหม่ๆให้กับคุณ แต่ยังบังคับให้คุณทำความรู้จักกับ ตัวคุณ ด้วย เช่นรู้ว่าคุณมีความสามารถที่จะทำอะไรได้ คุณชอบอะไร คุณไม่ชอบอะไร และคุณได้พลาดอะไรไปบ้าง ถามคำถามที่ตอบยากและเกี่ยวข้องกับอนาคตอันกว้างไกล แล้วจดคำตอบของตัวเองไว้ นอกเหนือจากเวลาส่วนตัวที่ได้อยู่คนเดียว คุณอาจลืมความคิดเหล่านี้เพราะมีสิ่งอื่นที่สำคัญกว่าที่ต้องทำ แต่ถ้าคุณจดมันไว้ ทุกๆครั้งที่คุณมีเวลานั่งคิด คุณสามารถอ่านสิ่งที่คุณจดไว้และคิดต่อยอดไปได้ แทนที่จะต้องตอบคำถามเดิมๆซ้ำไปซ้ำมา จดคำตอบของคุณในสมุดโน้ตที่ใช้ง่าย ซึ่งสมุดเล่มนี้จะช่วยบำรุงเลี้ยงตัวคุณ และช่วยให้คุณสามารถวัดการเติบโตของตัวเองได้ เอาล่ะ ถ้าคุณอยากจะเริ่ม เราได้เตรียมคำถามไว้ให้คุณบ้างแล้ว:   "ถ้าฉันมีทุกอย่างในชีวิตครบครันแล้ว ถ้าฉันไม่ จำเป็น ต้องหาเงิน ฉันจะทำอะไรกับชีวิตและทำไมฉันจึงเลือกเช่นนั้น?" คุณอาจอยากวาดภาพ เขียนหนังสือ ทำไร่ทำนา หรือออกไปผจญภัยในป่าอเมซอน อย่าอายที่จะตอบคำถาม ตอบให้เต็มที่เลย "เมื่อฉันอายุมากแล้วหันกลับมามองชีวิตที่ผ่านมาในอดีต อะไรคือสิ่งที่ฉันไม่อยากพูดเลยว่าเสียดายที่ไม่ได้ทำ?" คุณจะเสียดายที่ไม่เคยได้ไปเที่ยวต่างประเทศหรือเปล่า? คุณจะเสียดายที่ไม่เคยได้ชวนคนที่คุณชอบไปเดทหรือเปล่า ถึงแม้ว่านั่นอาจหมายถึงการเสี่ยงถูกปฏิเสธก็เถอะ? คุณจะเสียดายที่ไม่ได้ใช้เวลากับครอบครัวเมื่อตอนยังไม่สายเกินไปหรือเปล่า? คุณจะเสียดายที่ได้แต่เก็บทัศนคติต่อสังคมที่ไม่เหมือนใครของคุณไว้กับตัว โดยไม่ได้เล่าให้เพื่อนๆฟังหรือเปล่า? คุณได้พยายามปฏิบัติตาม/ขัดขืนบรรทัดฐานของสังคมมากเกินกว่าที่คุณตั้งใจไว้หรือเปล่า? คำถามนี้อาจยากมากที่จะตอบ "ถ้าเกิดฉันต้องเลือกลักษณะของคนที่ฉันอยากจะเป็นสามประการ จะมีอะไรบ้าง?" ชอบผจญภัย? มีทัศนคติไม่ค่อยดีต่อคน? เปิดกว้าง? ซื่อสัตย์? มีอารมณ์ขัน? มองโลกในแง่ดี? ไว้ใจไม่ได้? อย่ากลัวที่จะเลือกคำที่มีความหมายในแง่ลบ เพราะนั่นพิสูจน์ว่าคุณเป็นคนจริง ไม่ใช่ส่วนต่างๆที่ คนอื่น อยากเป็นมาผสมรวมกัน  บางทีลักษณะที่คุณไม่ชอบอาจมีประโยชน์ในสถานการณ์ฉุกเฉินก็ได้ เช่นนิสัยเจ้ากี้เจ้าการ หรือบางทีก็อาจมีประโยชน์เวลาทำงาน เช่นนิสัยชอบจับผิด ถ้าคุณมีนิสัยด้านลบจริงๆ การยอมรับมันตรงๆจะทำให้คุณมีแรงจูงใจเปลี่ยนแปลงพลังนั้นเป็นพลังบวกได้ ลองเปลี่ยนนิสัยแย่ๆให้เป็นงานอดิเรกดูสิ ถ้าไม่ชอบซักผ้า ก็ลองไปตั้งแคมป์ คุณอาจจะชอบก็ได้นะ แม้การเต้นรูดเสาก็อาจทำให้คุณรุ่งได้! ถ้ารู้ตัวว่าคุณขี้เกียจทำอะไร คุณอาจหาอย่างอื่นที่ไม่น่าเบื่อให้ตัวเองทำดู   "ฉันคือใคร" คำถามนี้ไม่มีคำตอบที่ตายตัว คุณควรถามคำถามนี้กับตัวเองเรื่อยๆตลอดชีวิตของคุณ คนที่สุขภาพดีนั้นมีการสร้างหรือนำเสนอตัวเองในรูปแบบใหม่ตลอด การถามคำถามนี้เป็นประจำจะช่วยอัพเดทให้คุณเข้าใจว่าคุณคือใครและคุณได้เปลี่ยนแปลงไปอย่างไรบ้าง แทนที่จะตอบว่าคุณคิดว่าคุณควรเป็นใคร ให้ตอบว่าแท้จริงแล้วคุณเป็นใคร เพราะคำตอบนั้นถือว่าเป็นคำตอบที่ดี แม้ว่าคุณจะเป็นคนไม่น่าคบก็ตาม
ใช้เวลากับตัวเอง. แสวงหาสิ่งที่คุณรัก. หาที่ปรึกษา. เลือกเส้นทางอาชีพให้ชัดเจน. เขียนลำดับเหตุการณ์ในชีวิตของคุณ (ไทม์ไลน์). แยกความคิดของตัวเองออกมาจากความคิดของคนอื่น. เริ่มไว้ใจตนเอง. เตรียมพร้อมที่จะเริ่มต้นใหม่แบบใสสะอาด. จัดระเบียบโลกของคุณ. ปฏิบัติและ ใช้ ความรู้ที่เพิ่งค้นพบมา. เตรียมพร้อมเจอทางตัน. ทำเพื่อผู้อื่น. เลิกต้องการให้ทุกคนรักคุณ. เลิกคิดเชิงลบ. ตั้งคำถามกับตัวเอง.
https://www.wikihow.com/Find-Yourself https://www.wikihow.com/Find-Yourself https://www.wikihow.com/Find-Yourself https://www.wikihow.com/Find-Yourself
Conquering Your World Waking Your Conscious Self Settling In for Good Changing Your Perspective